b'\n_START_ARTICLE_\nKraljeva dru\xc5\xbeba\n_START_PARAGRAPH_\nPredsednik, svet in \xc4\x8dlani Londonske kraljeve dru\xc5\xbebe za izbolj\xc5\xa1anje naravne vednosti, Kraljeva dru\xc5\xbeba ali tudi Kraljevo dru\xc5\xa1tvo (angle\xc5\xa1ko Royal Society) iz Londona je najstarej\xc5\xa1e strokovno zdru\xc5\xbeenje, ki \xc5\xa1e vedno obstaja. Ustanovili so jo novembra 1660, leta 1783 pa se je zdru\xc5\xbeila z Kraljevo dru\xc5\xbebo v Edinburgu. Kraljeva irska akademija, ustanovljena leta 1782, je tudi tesno povezana s Kraljevo dru\xc5\xbebo. \xc4\x8clane Kraljeve dru\xc5\xbebe ozna\xc4\x8dujejo s kratico F.R.S. (Fellow of the Royal Society)._NEWLINE_Vse tri dru\xc5\xbebe se ukvarjajo predvsem z matemati\xc4\x8dnimi in naravoslovnimi znanostmi in podro\xc4\x8dji. Obstaja tudi ve\xc4\x8d drugih kraljevih dru\xc5\xbeb, ki podpirajo druga podro\xc4\x8dja znanosti \xe2\x80\x93 na primer Kraljeva astronomska dru\xc5\xbeba (RAS), ustanovljena leta 1820._NEWLINE_\xc4\x8ceprav je Kraljeva dru\xc5\xbeba prostovoljno dru\xc5\xa1tvo, velja za narodno akademijo znanosti Zdru\xc5\xbeenega kraljestva. Je \xc4\x8dlanska organizacija Znanstvenega sveta.\n_START_SECTION_\n\xc4\x8clanstvo\n_START_PARAGRAPH_\n\xc4\x8clan lahko postane dr\xc5\xbeavljan katere od dr\xc5\xbeav Skupnosti narodov in Republike Irske, sicer morajo biti izvoljeni kot tuji \xc4\x8dlani. Dru\xc5\xbeba pozna \xc5\xa1e dve dodatni kategoriji \xc4\x8dlanstva,\xc2\xa0\xc2\xbbkraljeve \xc4\x8dlane\xc2\xab\xc2\xa0(za \xc4\x8dlane, ki pripadajo britanski kraljevi dru\xc5\xbeini) in\xc2\xa0\xc2\xbb\xc4\x8dastne \xc4\x8dlane\xc2\xab. \xc4\x8clani so upravi\xc4\x8deni do uporabe naziva FRS (kratica za Fellow of the Royal Society) za imenom, tuji \xc4\x8dlani pa ForMemRS. Na leto lahko izvolijo najve\xc4\x8d 44 \xc4\x8dlanov, \xc5\xa1est tujih in enega \xc4\x8dastega \xc4\x8dlana. \xc4\x8clanstvo je priznano po celem svetu kot eno od najpresti\xc5\xbenej\xc5\xa1ih polo\xc5\xbeajev v znanosti._NEWLINE_Med ustanovnimi \xc4\x8dlani dru\xc5\xbebe je bilo veliko znamenitih znanstvenikov, oziroma so skozi zgodovino postali njeni \xc4\x8dlani. V najzgodnej\xc5\xa1i skupini (\xc2\xbboriginal fellow\xc2\xab) so bili Robert Boyle, John Evelyn, sir Francis Fane, Nicasius Le Febure, sir John Finch, John Gauden, Francis Glisson, Theodore Haak, William Hammond, sir Robert Harley, Christopher Hatton, sir James Hayes, Nathaniel Henshaw, Thomas Henshaw, William Hoare, William Holder, Robert Hooke, sir John Hoskins, Charles Howard, sir Andrew King, Christopher Merrett, Edward Montagu, sir Anthony Morgan, sir William Petty, John Wallis, John Wilkins, Thomas Willis in sir Christopher Wren. Sir Isaac Newton jim je prikazal svojo teorijo o optiki in je kasneje postal njen predsednik.'